FTE ส่งซิกครึ่งปีหลังโตหลังคว้างานใหม่เพิ่ม ไฟเขียวปันผล 0.02 บ. 11 ก.ย.นี้
FTE ส่งซิกครึ่งปีหลังโตหลังคว้างานใหม่เพิ่ม ไฟเขียวปันผล 0.02 บ. 11 ก.ย.นี้
27 ส.ค. 2563

นายทักษิณ ตันติไพจิตร กรรมการผู้จัดการ บริษัท ไฟร์เทรดเอ็นจิเนียริ่ง จำกัด (มหาชน) หรือ FTE เปิดเผยว่า ทิศทางธุรกิจครึ่งปีหลังแนวโน้มเติบโตในเกณฑ์ดี เป็นผลจากการที่บริษัทเตรียมส่งมอบงานโครงการใหม่มูลค่ารวม 200 ล้านบาท และสามารถรับงานออกแบบติดตั้งระบบดับเพลิงแบบครบวงจรให้กับภาครัฐและเอกชนเพิ่มมูลค่ารวมกว่า 300 ล้านบาท
สำหรับกลยุทธ์การดำเนินงานช่วงครึ่งหลังปี 2563 บริษัทมีแผนกระจายฐานลูกค้าภาครัฐให้มีความหลากหลายมากขึ้น อาทิ กระทรวงสาธารณสุข หน่วยงานทหารอากาศ และทหารเรือ ขณะที่ภาคเอกชนมุ่งเน้นกลุ่มศูนย์ข้อมูลสารสนเทศ (Data Center)  โรงงานอุตสาหกรรม โดยเฉพาะกลุ่มปิโตรเคมี ที่มีแนวโน้มขยายตัวตามความต้องการใช้งานทั้งในและนอกประเทศ
นอกจากนี้บริษัทยังมีแผนสร้างฐานรายได้ให้มากขึ้นจากงานประเภทต่างๆ เช่นงานบริการ เนื่องจากอาคารทุกประเภทต้องมีการตรวจสภาพ ซ่อมบำรุงตามกฎหมาย บริษัทจึงเตรียมความพร้อมในการเพิ่มบุคลากรการขาย และทีมช่างเพื่อรองรับงานในส่วนนี้ จากเดิมงานบริการมีสัดส่วนรายได้อยู่ที่ 2-3% หรือประมาณ 15 ล้านบาท บริษัทตั้งเป้าหมายเพิ่มสัดส่วนเป็น 5-6% หรือประมาณ 50 ล้านบาทในอนาคต ซึ่งรายได้ส่วนนี้จะเข้ามาเสริมให้บริษัทมีฐานรายได้ที่แข็งแรง
ขณะที่การก่อสร้างคลังสินค้าบนพื้นที่ประมาณ 10 ไร่ ตั้งอยู่ที่ถนนลาดกระบัง เพื่อรองรับการขนส่งสินค้านำเข้าจากท่าเรือน้ำลึกแหลมฉบังจังหวัดชลบุรี คาดว่าจะก่อสร้างแล้วเสร็จภายในปีนี้ ซึ่งจะช่วยเพิ่มศักยภาพในการจัดเก็บสินค้าให้มีประสิทธิภาพ สามารถบริหารควบคุมต้นทุนได้ดีขึ้น ในพื้นที่เดียวกันบริษัทได้สร้างโรงงานประกอบเครื่องสูบน้ำดับเพลิง (Fire pumps) เพื่อผลิตสินค้าที่มีคุณภาพตรงตามมาตรฐาน สามารถส่งมอบสินค้าได้ตามกำหนดหรือเร็วกว่ากำหนด และสามารถต่อยอดไลน์สินค้าในอนาคต โดยคาดว่าเพิ่มยอดขายปีละ 100- 200 ล้านบาท
อีกทั้งบริษัทอยู่ระหว่างการเจรจาเป็นตัวแทนจำหน่ายเครื่องสำรองไฟฉุกเฉิน Eaton เพื่อให้ครอบคลุมความต้องการของลูกค้ามากยิ่งขึ้น ซึ่งถือเป็นทางเลือกให้กับลูกค้า เพิ่มโอกาสในการแข่งขัน และเป็นการกระจายที่มาของรายได้
อย่างไรก็ตาม บริษัทยังคงเดินหน้าเสนองานอย่างต่อเนื่อง พร้อมปรับปรุงระบบบริหารจัดการองค์กรอย่างมีประสิทธิภาพ เพื่อรักษาอัตราการเติบโตและสามารถสร้างผลตอบแทนให้กับผู้ถือหุ้น โดยที่ประชุมคณะกรรมการบริษัท มีมติอนุมัติจ่ายเงินปันผลระหว่างกาลให้แก่ผู้ถือหุ้นในอัตรา 0.02 บาทต่อหุ้น หรือคิดเป็นอัตราจ่ายปันผล 45.30% ของกำไรสุทธิฯ จ่ายเงินปันผลเป็นเงินสดรวมทั้งสิ้น 12 ล้านบาท โดยจะทำการกำหนดรายชื่อผู้ถือหุ้นที่มีสิทธิรับเงินปันผล(Record Date) ในวันที่ 28 ส.ค. 63 และกำหนดจ่ายปันผลในวันที่ 11 ก.ย. 63